जीब-सा माहौल था दावोस में इस साल हम भारतीयों के लिए। पहले तो हम इस बर्फ से ढंके शहर में खूब इतरा के चले, इसलिए कि गर्व हुआ जब हमारे प्रधानमंत्री को इतना सम्मानित किया गया। यहां आए चालीस से ज्यादा प्रधानमंत्रियों और राष्ट्रपतियों में से भारत के प्रधानमंत्री को सम्मेलन का पहला भाषण देने का सम्मान दिया गया। उनका भाषण यहां आए विश्व के सबसे बड़े उद्योगपति, बुद्धिजीवी और पत्रकारों को बहुत भाया, क्योंकि नरेंद्र मोदी ने याद दिलाया कि प्राचीन भारत के ऋषि-मुनियों के समय से संदेश रहा है वसुधैव कुटुंबकम् का, शांति का। विश्व आर्थिक मंच के इस वार्षिक सम्मेलन का विषय इस वर्ष था- देशों के बीच की दरारें मिटाना। सो, भारत के प्रधानमंत्री का यह कहना कि इस कार्य में भारत की भूमिका महत्त्वपूर्ण हो सकती है, सबको अच्छा लगा।